
Nr. 22/ 209/ 01.06.2011


Biroul Permanent

al

Camerei  Deputaţilor

Vă înaintăm, alăturat, raportul asupra  Propunerii legislative privind restituirea sumelor reţinute în mod abuziv persoanelor fără copii  trimis comisiei noastre pentru examinare pe fond, cu adresa Biroului Permanent Plx. 282 din 9 mai 2011.
	PREŞEDINTE,

Maria Eugenia BARNA


Parlamentul  României

Camera Deputaţilor

RAPORT  
asupra  Propunerii legislative privind restituirea sumelor reţinute în mod abuziv persoanelor fără copii
Cu adresa nr. Plx. 282  din  9 mai 2011, Biroul Permanent,  în temeiul art.95 din Regulamentul Camerei Deputaţilor, republicat, a sesizat, pentru examinare şi avizare în fond Comisia pentru buget, finanţe şi bănci  cu Propunerea legislativă privind restituirea sumelor reţinute în mod abuziv persoanelor fără copii.
La întocmirea prezentului raport, în conformitate cu art.97 din Regulamentul Camerei Deputaţilor, Comisia a avut în vedere:

· avizul favorabil al Comisiei pentru egalitatea de şanse pentru femei şi bărbaţi;
· avizul favorabil al Consiliului Legislativ, cu observaţii şi propuneri,  transmis cu adresa nr.1447/5.12.2010;
· punctul de vedere negativ al Guvernului trimis cu adresa nr.87/14.01.2011.
Prezenta propunere legislativă are ca obiect de reglementare acordarea  de reparaţii morale şi de despăgubiri băneşti, prin restituirea integrală a sumelor reţinute în mod abuziv ca majorări de impozit pe venit, în conformitate cu prevederile Decretului nr.1086/1966.

Sumele necesare despăgubirilor urmează a fi asigurate de Ministerul Finanţelor Publice şi se vor acorda în baza cererii depuse de către fiecare persoană îndreptăţită, însoţită de documente doveditoare ale reţinerilor respective.
În urma examinării actului normativ, membrii comisiei de buget, finanţe şi bănci au hotărât respingerea  Propunerii legislative privind restituirea sumelor reţinute în mod abuziv persoanelor fără copii din următoarele considerente:

· Aplicarea măsurilor propuse în iniţiativa legislativă ar determina majorarea substanţială a cheltuielilor bugetare, având în vedere, cel puţin, perioada mare de timp pentru care ar fi aplicată.

· Trebuie respectate prevederile art.7 din Legea responsabilităţii fiscale nr.69/2010, cât şi prevederile art.33 din Legea nr.24/2000, republicată care reglementează obligativitatea efectuării studiului de impact.
· Iniţiatorii propunerii legislative nu precizează sursele financiare necesare aplicării măsurilor propuse, încălcându-se astfel dispoziţia art.138 alin.(5) din Constituţia României, republicată, care prevede că “Nici o cheltuială bugetară nu poate fi aprobată fără stabilirea sursei de finanţare”.

· În acelaşi sens, art.15 alin.(1) din Legea nr.500/2002 privind finanţele publice, cu modificările ulterioare, prevede că “În cazurile în care se fac propuneri de elaborare a unor proiecte de acte normative a căror aplicare atrage micşorarea veniturilor sau majorarea cheltuielilor aprobate prin buget, trebuie să se prevadă şi mijloacele necesare pentru acoperirea minusului de venituri sau creşterea cheltuielilor.”

· Totodată, la elaborarea actelor normative ce implică un efort bugetar, trebuie să se ţină cont de condiţiile angajamentului asumat prin acordurile de împrumut semnate cu Fondul Monetar Internaţional şi Comisia Europeană, în ceea ce priveşte evitarea depăşirii deficitului bugetar faţă de limitele stabilite.
Prin obiectul său de reglementare, propunerea legislativă face parte din categoria legilor ordinare, potrivit art. 76 din Constituţia României, republicată.

La lucrările comisiei şi-au înregistrat prezenţa un număr de 30 deputaţi din totalul de 33 membri ai comisiei.
Raportul comisiei a fost votat cu unanimitate de către deputaţii prezenţi la dezbateri.
Propunerea legislativă a fost  respinsă de Senat în şedinţa din data de  4 mai 2011, în calitate de primă Cameră sesizată.
Proiectul de lege, potrivit prevederilor art. 75 alineatele (1) şi (3) din Constituţia României, republicată şi ale art. 92 din Regulamentul Camerei Deputaţilor, este de competenţa decizională a Camerei Deputaţilor.
În urma dezbaterii  Propunerii legislative privind restituirea sumelor reţinute în mod abuziv persoanelor fără copii,  în şedinţa din data de 01 iunie 2011, comisia propune supunerea spre dezbaterea şi adoptarea Plenului Camerei Deputaţilor a unui raport de respingere a propunerii legislative.
	PREŞEDINTE,

Maria Eugenia BARNA
	SECRETAR,

Nicolae BUD


Şef serviciu:
Consilier parlamentar, Gica Roşu                                                                             Întocmit:
Consilier parlamentar,
   Luminiţa Ana Ghiorghiu    

